**Zakon o klasifikaciji djelatnosti Republike Srpske**

*("Sl. glasnik RS", br. 66/2013)*

**Član 1**

Ovim zakonom uređuju se pojam, sadržaj i primjena klasifikacije djelatnosti Republike Srpske.

**Član 2**

Odredbe ovog zakona i propisa koji se donose na osnovu njega usklađene su sa propisima o klasifikaciji djelatnosti donesenim na nivou Bosne i Hercegovine.

**Član 3**

Klasifikacija djelatnosti Republike Srpske (u daljem tekstu: klasifikacija djelatnosti) je obavezan opšti standard koji se koristi pri evidentiranju, prikupljanju, obradi, analizi i objavljivanju podataka po djelatnostima značajnim za praćenje ekonomskih, socijalnih i demografskih kretanja.

**Član 4**

Klasifikacija djelatnosti primjenjuje se:

a) u donošenju i praćenju mjera ekonomske i socijalne politike,

b) u statistici i evidenciji,

v) u prikupljanju, obradi i objavljivanju podataka prema djelatnostima,

g) u naučnoistraživačkom i analitičkom radu i

d) za upis djelatnosti u sudske, administrativne i statističke registre, te registre posebnih namjena.

**Član 5**

(1) U skladu sa klasifikacijom djelatnosti razvrstavaju se: privredna društva i drugi oblici organizovanja i udruživanja koji po zakonu, ili na osnovu odluke zakonom ovlašćenog organa, imaju svojstvo pravnog lica, organi uprave i organi jedinica lokalne samouprave, političke, sindikalne i druge organizacije (u daljem tekstu: poslovni subjekti) i poslovne jedinice u njihovom sastavu.

(2) U odgovarajući nivo klasifikacije djelatnosti razvrstavaju se i preduzetnici po djelatnostima koje obavljaju.

**Član 6**

Razvrstavanje po djelatnostima i promjene u razvrstavanju na osnovu klasifikacije djelatnosti vrše se u skladu sa zakonskim i podzakonskim propisima kojima se uređuju registracija i razvrstavanje poslovnih subjekata i preduzetnika po djelatnostima u Republici Srpskoj.

**Član 7**

Klasifikacija djelatnosti uređuje se uredbom koju donosi Vlada Republike Srpske u skladu sa ovim zakonom.

**Član 8**

Sastavni dio Uredbe iz člana 7. ovog zakona čine:

a) Klasifikacija djelatnosti sa hijerarhijskim nivoima grupisanja, nazivima i opisima djelatnosti i

b) Klasifikacija djelatnosti - skraćena lista naziva djelatnosti.

**Član 9**

Upravni nadzor nad sprovođenjem ovog zakona i propisa donesenih na osnovu njega vrši Ministarstvo finansija.

**Član 10**

Vlada Republike Srpske će, u roku od 90 dana od dana stupanju na snagu ovog zakona, donijeti Uredbu o klasifikaciji djelatnosti Republike Srpske, kojom će se zamijeniti Uredba o klasifikaciji djelatnosti Republike Srpske (“Službeni glasnik Republike Srpske”, br. 9/13 i 33/13).

**Član 11**

Podzakonski akti doneseni na osnovu Zakona o klasifikaciji djelatnosti i Registru poslovnih subjekata po djelatnostima u Republici Srpskoj (“Službeni glasnik Republike Srpske”, br. 74/10) primjenjivaće se do donošenja podzakonskih akata na osnovu ovog zakona ili posebnih propisa kojima se uređuju registracija i razvrstavanje poslovnih subjekata i preduzetnika po djelatnostima u Republici Srpskoj.

**Član 12**

Stupanjem na snagu ovog zakona prestaje da važi Zakon o klasifikaciji djelatnosti i Registru poslovnih subjekata po djelatnostima u Republici Srpskoj (“Službeni glasnik Republike Srpske”, broj 74/10).

**Član 13**

Ovaj zakon objavljuje se u “Službenom glasniku Republike Srpske”, a stupa na snagu 1. decembra 2013. godine.